Grond vir plaasarbeidersArgieffoto (Pixabay) Plaasarbeiders in Bathurst en Oudtshoorn is van die begunstigdes wat vandeesweek onder die landelike ontwikkeling en grondhervormingsplan plase ontvang het. Altesaam R215 miljoen is hierdie week onder die departement se proaktiewe grondverkrygingstrategie goedgekeur. “Een van die plase wat ons in die Oos-Kaap geïdentifiseer het, Bathurst, gaan as ŉ loodsprojek gebruik word in die 50/50-beleid,” het Mdu Shabane, direkteur-generaal van die departement van landelike ontwikkeling en grondhervorming, gesê. “Die plaasarbeiders sal in vennootskap met die bestaande eienaar en nog ŉ koöperatief met uitgebreide ervaring in die landboubedryf werk. Die plaas verbou pynappels op 137 800 ha.” Intussen word ŉ tabak- en lusernplaas in Oudtshoorn aan arbeiders verhuur waar daar ook met volstruise geboer word. Grond is ook aan vroue, jeugdiges en militêre veterane asook landbougegradueerdes geallokeer wat met vee, vrugte en suiwel boer. Die departement het ŉ komitee, onder leiding van adjunkminister Mcebisi Skwatsha, wat die aansoeke prosesseer voordat dit aan minister Gugile Nkwinti voorgehou word.